Thabana Ntlenyana

Thabana Ntlenyana (3.482 m) Lesothoko, Drakensberg mendietako eta Hegoaldeko Afrika osoko mendirik altuena da. Kilimanjaro aldearen hegoaldean dagoen Afrikako tontorrik garaiena ere bada.

Izenak 
Thabana Ntlenyana da gehien erabiltzen den izena; sothoz "mendixka ederra" esan nahi du, non thaba(na) izen generikoa den ("mendi", "muino"). Thabantshonyana ("mendixka beltza") ere deitzen zaio.

Kokapena 
Mendia Mokhotlong Barrutian dago, estatuaren ipar-ekialdean eta Hegoafrikarekiko mugatik hurbil. KwaZulu-Natalen dagoen eta herrialde hegoafrikar hau Lesothorekin lotzen duen Sani Pass mendi lepotik hurbil dago.

Maluti (sothoz) edo Maloti (zulueraz) mendietan dago; horrela deitzen zaio Lesothon sartzen den Drakensberg mendietako sektoreari. Azken mendikate luze honek sothoz Quatlhamba izena du eta zulueraz uKhahlamba.

Ohiko bidea 
The Roof of Africa Scenic Route izeneko ibilaldiak mendia dagoen eskualdera hurbiltzen gaitu. Gaur egun motordun ibilgailuetan egiten da hurbilpena baina betiko garraiabidea poneya izan da. Momulong eta Thabana Ntlenyanaren artean dagoen Sani Pass da poneyz ibilaldiak egiteko gune nagusia.

Sani Passetik 15 bat km daude tontorreraino eta bi egun ematen dira mendi lepotik mendira; Mkhomazi Passetik ere ibilaldiak antolatzen dira.

Urte osoan zehar igotzea posible bada ere, hilabeterik egokienak maiatza eta abuztuaren artekoak dira.

Erreferentziak

Ikus, gainera 
 Drakensberg mendiak
 Lesotho

Kanpo estekak 
  Mendia Peakbaggerren.
  Mendia SummitPosten.
  Ibilaldiak Lesothon.
  Eskualdearen ezaugarriak feow.org webgunean.

Lesothoko mendiak
Hirumilakoak